C 70/26
LT
Europos Sąjungos oficialusis leidinys
2023 2 27
Per 48 valandas nuo nuskynimo neparduoti produktai turi būti deramai atšaldomi arba apdorojami kitais uogų medžiagų apykaitą lėtinančiais būdais.
3.6.
Specialios produkto registruotu pavadinimu ženklinimo etiketėmis taisyklės Parduodamas vartoti skirtas šviežias SGN „Ciliegia di Marostica“ žymimas produktas turi būti supakuotas į specialią ne didesnės kaip 10 kg talpos tarą.
Medžiagos turi būti tinkamos sąlyčiui su maistu.
Kiekvienos pakuotės turinys turi būti vienarūšis – joje turi būti tik vienos veislės ir vienodos kokybės vyšnios.
Dydžio nevienodumo atveju taikomas 10 % leistinas nuokrypis nuo vyšnių skaičiaus arba svorio kiekvienoje atskiroje pakuotėje.
Privaloma naudoti ES ženklą.
Kiekviena pakuotė turi būti pažymėta šiuo geografinės nuorodos logotipu:
4.
Glaustas geografinės vietovės apibūdinimas Produkto „Ciliegia di Marostica“ auginimo vietovė apima šių aštuonių Vičencos provincijos komunų administracinę teritoriją: Marostica, Salcedo, Fara Vicentino, Breganze, Colceresa, Pianezze, Bassano, Schiavon.
5.
Ryšys su geografine vietove Produkto „Ciliegia di Marostica“ auginimo vietovė dokumentuose jau seniai minima kaip itin tinkama vyšnioms auginti.
Ne vienas autorius yra teigiamai įvertinęs šioje vietovėje užaugintų vyšnių kokybę.
Šiaurinę vietovės dalį sudaro maždaug 100–400 m aukščio kalvų virtinė; pietinėje dalyje plyti apie 90–100 m virš jūros lygio iškilusios plynaukštės.
Daugiausia iš terciaro periodo bazalto uolienų susiformavusi dirva, kurioje auginamos vyšnios, yra labai derlinga, joje nedaug azoto, bet gausu kalio.
Tokia substrato sudėtis ir pietinėje pusėje esantis nuolydis sudaro sąlygas nutekėti vandeniui ir kauptis cukrums.
Šiai vietovei, kurią iš šiaurės pusės saugo Alpės ir Dolomitinės Alpės, būdingas švelnus ir gaivus klimatas, joje beveik nebūna rūko.
Šios vyšnios yra širdies formos, didelės, nuo skaisčiai raudonos iki tamsiai raudonos spalvos, vidutiniškai sultingos, saldaus ir labai malonaus skonio.
Produktą „Ciliegia di Marostica“ su auginimo vietove sieja tradiciškai nuo XV a. iki dabar neblėstantis geras šių uogų vardas.
Apie vyšnių auginimą ant Marostikos kalvų rašoma dar Romos imperijos laikų ir vėlesnių epochų istoriniuose šaltiniuose.
Produkto „Ciliegia di Marostica“ pagarsėjimo ištakų galima ieškoti viename senovės pasakojime apie du riterius, kurie 1454 m. žaidė gyvųjų šachmatų partiją varžydamiesi dėl jaunos Taddeo Parisio, „puikiųjų Marostikos žemių ir pilies“ savininko ir valdytojo, dukters rankos.
Sužaidus šią partiją laimėtojui atiteko valdytojo dukters ranka, o pralaimėtojas vedė valdytojo seserį.
Šiam džiugiam įvykiui atminti Taddeo Parisio įsakė apsodinti visą vietovę vyšniomis.
Regioniniame vyšnių festivalyje („Mostra regionale delle ciliegie“), kuris kasmet gegužės pabaigoje rengiamas auginimo vietovėje, paminint šį įvykį išrenkamos dvi merginos, kurios vaidinime pagal šį pasakojimą vaidina nuotakas.